40 लाख से ज्यादा बार देखा गया VIDEO; स्पाई बैलून घटना पर भी यही किया था
Silicon Valley Bank (SVB) Crisis - US President Joe Biden. सिलिकॉन वैली बैंक क्राइसिस अमेरिकी सरकार के लिए परेशानी बनती दिख रही है। सोमवार को जारी राष्ट्रपति जो बाइडेन के एक वीडियो को देखकर ऐसा लग रहा है कि सरकार के पास इससे निपटने का कोई ठोस प्लान नहीं है।
सिलिकॉन वैली बैंक क्राइसिस अमेरिकी सरकार के लिए परेशानी बनती दिख रही है। अमेरिकी राष्ट्रपति जो बाइडेन से सोमवार को इस क्राइसिस पर सवाल किया गया तो उन्होंने कोई जवाब नहीं दिया। इतना ही नहीं वे इवेंट से उठकर चले गए।
इस घटना का वीडियो अब तक 40 लाख से ज्यादा बार देखा जा चुका है। पहली बार नहीं है जब अमेरिकी राष्ट्रपति प्रेस कॉन्फ्रेंस को बीच में छोड़कर चले गए हों। इससे पहले चीनी स्पाई बैलून घटना पर भी बाइडेन ने प्रेस कॉन्फ्रेंस बुलाई थी। घटना के बारे में बताने के बाद जब बाइडेन से सवाल हुए, तब भी वे बिना जवाब दिए कॉन्फ्रेंस के बीच से चले गए थे।
पत्रकार ने बाइडेन से पूछा- आश्वस्त कर सकते हैं कि आगे ऐसी क्राइसिस नहीं होगी?
राष्ट्रपति जो बाइडेन व्हाइट हाउस में "लचीली बैंकिंग व्यवस्था को बनाए रखने और ऐतिहासिक आर्थिक सुधार की रक्षा" विषय पर बोल रहे थे। स्पीच खत्म होने के बाद रिपोर्टर ने राष्ट्रपति बाइडेन पूछा था कि आप इस बारे (सिलिकॉन वैली बैंक क्राइसिस) में अभी क्या जानते हैं कि ऐसा क्यों हुआ? और क्या आप अमेरिकियों को आश्वस्त कर सकते हैं कि ऐसा नहीं आगे होगा?, लेकिन जो बाइडेन इस सवाल का जवाब दिए बिना ही वहां से चले गए।
पत्रकार को कहा था 'सन ऑफ बिच'
पिछले साल जनवरी में अमेरिकी राष्ट्रपति जो बाइडेन ने लाइव माइक्रोफोन पर पत्रकार के प्रति अभद्र भाषा का इस्तेमाल किया था। तब व्हाइट हाउस फोटो सेशन के मौके पर राष्ट्रपति जो बाइडेन ने फॉक्स न्यूज के पत्रकार को लाइव माइक्रोफोन पर 'सन ऑफ बिच' कहा था।
पत्रकार ने बाइडेन से पूछा था कि देश में लगातार बढ़ रही महंगाई से मिड टर्म इलेक्शन में आपकी पार्टी का कितना नुकसान होगा। इस पर बाइडेन ने कहा कि इससे नुकसान नहीं फायदा होगा और इसके बाद उन्होंने पत्रकार को 'स्टुपिड सन ऑफ बिच' कहा था।
देश के फाइनेंशियल सिस्टम्स सेफ हैं: प्रेसिडेंट बाइडेन
सोमवार को ही प्रेसिडेंट जो बाइडेन ने कहा था कि देश के फाइनेंशियल सिस्टम्स सुरक्षित हैं। हम यह वादा करते हैं कि सिलिकॉन वैली बैंक के पतन से होने वाले किसी भी नुकसान को टैक्सपेयर्स के ऊपर नही डाला जाएगा। मामले से जुड़े दो लोगों के मुताबिक, बाइडन प्रशासन अलास्का के पेट्रोलियम-रिच नॉर्थ स्लोप पर मेजर विलो ऑयल प्रोजेक्ट को मंजूरी दे रहा है।
HSBC ने सिलिकॉन वैली बैंक को खरीदा
HSBC ने अमेरिका के सिलिकॉन वैली बैंक की UK यूनिट को खरीद लिया है। ये डील केवल 1 पाउंड, यानी करीब 99 रुपए में हुई है। अधिग्रहण की कीमत केवल नाम के लिए है, क्योंकि सिलिकॉन वैली बैंक के पूरे कर्ज को सरकार का बैकअप है। यानी HSBC को इस डील के बाद कोई लोन नहीं चुकाना होगा।
HSBC ने कहा कि 10 मार्च तक, सिलिकॉन वैली बैंक UK लिमिटेड के पास करीब 5.5 अरब पाउंड का लोन था और लगभग 6.7 अरब पाउंड की जमा राशि थी। 31 दिसंबर 2022 को खत्म हुए फाइनेंशियल ईयर में SVB UK ने 88 मिलियन पाउंड का प्रॉफिट बिफोर टैक्स दर्ज किया था।